เปิดงบลงทุนรัฐบาล
มีคำถามเกิดขึ้นมากมายว่า นับตั้งแต่รัฐบาลยิ่งลักษณ์ ชินวัตร บริหารประเทศ
3 ก.พ. 2555

มีคำถามเกิดขึ้นมากมายว่า นับตั้งแต่รัฐบาลยิ่งลักษณ์ ชินวัตร บริหารประเทศ 
มีการอนุมัติงบประมาณในการลงทุนมากน้อยแค่ไหน และจำเป็นอย่างไรในการกู้เงินมาแก้ปัญหาน้ำท่วม
โพสต์ทูเดย์จึงรวบรวมมติที่อนุมัติงบลงทุนมานำเสนอ ดังนี้




 
10 ม.ค. 2555 คณะรัฐมนตรี (ครม.) ได้มีมติเห็นชอบตามมติคณะกรรมการยุทธศาสตร์เพื่อวางระบบการบริหารจัดการทรัพยากรน้ำ (กยน.) เห็นชอบร่างแผนปฏิบัติการบรรเทาอุทกภัยในพื้นที่ลุ่มน้ำแบบบูรณาการและยั่งยืน โดยมีกรอบวงเงินงบประมาณ 3 แสนล้านบาท 
เห็นชอบในหลักการให้จัดสรรงบประมาณ 5 หมื่นล้านบาท สำหรับแผนงาน/โครงการ 17 ลุ่มน้ำที่เหลือ 
ขณะที่คณะกรรมการยุทธศาสตร์เพื่อการฟื้นฟูและสร้างอนาคตประเทศไทย (กยอ.) ได้มีการประชุมครั้งที่1/2555 ที่มี วีรพงษ์ รามางกูร เป็นประธาน ได้กำหนดแผนความต้องการใช้เงินเบื้องต้น 2 แผนงาน 
1) แผนความต้องการใช้เงินด้านการบริหารจัดการทรัพยากรน้ำ วงเงิน 317,126 ล้านบาท ประกอบด้วย การลงทุนแผนปฏิบัติการการบริหารจัดการทรัพยากรน้ำระยะเร่งด่วน 17,126 ล้านบาท
2) แผนปฏิบัติการบรรเทาอุทกภัยในพื้นที่ลุ่มน้ำแบบบูรณาการและยั่งยืน (ลุ่มน้ำเจ้าพระยา) วงเงิน 3 แสนล้านบาท 
ขณะที่โครงการและกรอบงบประมาณที่ ครม.อนุมัติช่วยเหลือ ฟื้นฟู เยียวยา กรณีน้ำท่วม 6 ครั้งที่ผ่านมา วงเงิน 1.39 แสนล้านบาทนั้น พบว่าหลายโครงการไม่มีความพร้อม เช่น โครงการฟื้นฟูทางสายหลักและโครงข่ายสำคัญ 708 เส้นทาง ของกรมทางหลวงที่เสนอของบ 9,200 ล้านบาท แต่มีความพร้อมขอรับจัดสรรงบเพียง 2,000 ล้านบาท กรณีของบโครงการบูรณะฟื้นฟูเร่งด่วนทางสายหลักเพิ่มเติมของกรมทางหลวง 3,640 ล้านบาท ยังไม่มีความพร้อมรับการจัดสรร
ขณะที่โครงการซ่อมแซมแนวป้องกันแม่น้ำเจ้าพระยา แม่น้ำและคลองสายต่างๆ การขุดลอกคูคลอง ปรับปรุงสถานีสูบน้ำ ติดตั้งเครื่องผลักดันน้ำ และโครงการเพิ่มประสิทธิภาพการระบายน้ำอื่นๆ ที่มีกรมชลประทานและกรุงเทพมหานคร (กทม.) ขอรับการจัดสรรงบกว่า 1.52 หมื่นล้านบาท แต่มีโครงการที่มีความพร้อมขอรับการจัดสรรงบเพียง 3,330 ล้านบาทเท่านั้น ซึ่งโครงการเหล่านี้ ครม.อนุมัติตั้งแต่วันที่ 10 ม.ค. 2555 และมีอีกหลายโครงการที่เป็นเช่นนี้